CINNEADH (CBES) 2022/1611 ÓN GCOISTE POLAITIÚIL AGUS SLÁNDÁLA

an 13 Meán Fómhair 2022

maidir le Ceannasaí Oibríochta an Aontais Eorpaigh a cheapadh ar oibríocht mhíleata an Aontais Eorpaigh sa Bhoisnia agus sa Heirseagaivéin agus lena n-aisghairtear Cinneadh (CBES) 2020/1010 (BiH/33/2022)

TÁ AN COISTE POLAITIÚIL AGUS SLÁNDÁLA,

Ag féachaint don Chonradh ar an Aontas Eorpach, agus go háirithe Airteagal 38, an tríú mír, de,

Ag féachaint do Ghníomhaíocht Chomhpháirteach 2004/570/CBES ón gComhairle an 12 Iúil 2004 maidir le hoibríocht mhíleata an Aontais Eorpaigh sa Bhoisnia agus sa Heirseagaivéin (1), agus go háirithe Airteagal 6(1) de,

De bharr an mhéid seo a leanas:

(1) De bhun Airteagal 6(1) de Ghníomhaíocht Chomhpháirteach 2004/570/CBES, d’údaraigh an Chomhairle don Choiste Polaitiúil agus Slándála na cinntí ábhartha a dhéanamh maidir le Ceannasaí Oibríochta an Aontais Eorpaigh a cheapadh ar oibríocht mhíleata an Aontais Eorpaigh sa Bhoisnia agus sa Heirseagaivéin (“Ceannasaí Oibríochta an Aontais Eorpaigh”).

(2) An 8 Deireadh Fómhair 2018, chinn an Coiste Polaitiúil agus Slándála, i bprionsabal, gur cheart Leas-Cheann Foirne Ard-Cheanncheathrú na gCumhachtaí Comhghuaillíocha san Eoraip a cheapadh mar Cheannasaí Oibríochta an Aontais Eorpaigh amhail ón 29 Márta 2019, faoi réir ECAT a dhearbhú go mbeadh sé ar fáil.

(3) An 7 Nollaig 2018, dhearbhaigh Comhairle an Atlantaigh Thuaidh go mbeadh Leas-Cheann Foirne Ard-Cheanncheathrú na gCumhachtaí Comhghuaillíocha ar fáil chun ról Cheannasaí Oibríochta an Aontais Eorpaigh a ghlacadh faoi na socraíochtaí dá ngairtear “Beirlín Plus”, amhail ón 29 Márta 2019.

(4) An 2 Iúil 2020, ghlac an Coiste Polaitiúil agus Slándála Cinneadh (CBES) 2020/1010 (2) lena gceaptar an Maor-Ghinearál Brice HOUDET, Leas-Cheann Foirne Ard-Cheanncheathrú na gCumhachtaí Comhghuaillíocha, mar Cheannasaí Oibríochta an Aontais Eorpaigh amhail ón 18 Iúil 2020.

(5) An 1 Meán Fómhair 2022, chinn ECAT an Leifteanant-Ghinearál Hubert COTTEREAU a cheapadh mar Leas-Cheann Foirne Ard-Cheanncheathrú na gCumhachtaí Comhghuaillíocha, in ionad an Leifteanant-Ghinearál Brice HOUDET amhail ón dáta sin. Ón dáta sin amach, ba cheart go dtiocfadh an Leifteanant-Ghinearál Hubert COTTEREAU in ionad an Leifteanant-Ghinearál Brice HOUDET ina cháil mar Cheannasaí Oibríochta an Aontais Eorpaigh.

(6) An 7 Meán Fómhair 2022, d’aontaigh Coiste Míleata an Aontais Eorpaigh a mholadh go n-ainmneofaí an Leifteanant-Ghinearál Hubert COTTEREAU mar Cheannasaí Oibríochta an Aontais Eorpaigh amhail ón 1 Meán Fómhair 2022.

(7) Ba cheart, dá bhrí sin, Cinneadh (CBES) 2020/1010 a aisghairm.

(8) An 12 agus an 13 Nollaig 2002, ghlac Comhairle Eorpach Chóbanhávan dearbhú lena ndearbhaítear nach mbeidh feidhm ag na socraíochtaí dá ngairtear “Beirlín Plus” agus a gcur chun feidhme ach amháin maidir leis na Ballstáit sin den Aontas is comhaltaí freisin de ECAT nó páirtithe i “gComhpháirtíocht na Síochána”, agus a bhfuil comhaontuithe déthaobhacha slándála tugtha i gcrích acu le ECAT,

TAR ÉIS AN CINNEADH SEO A GHLACADH:

Airteagal 1 Leis seo, ceaptar an Leifteanant-Ghinearál Hubert COTTEREAU, Leas-Phríomhoifigeach Foirne Ard-Ceanncheathrú na gCumhachtaí Comhghuaillíocha san Eoraip mar Cheannasaí Oibríochta an Aontais Eorpaigh ar oibríocht mhíleata an Aontais Eorpaigh sa Bhoisnia agus sa Heirseagaivéin amhail ón 1 Meán Fómhair 2022.

Airteagal 2 Aisghairtear leis seo Cinneadh (CBES) 2020/1010.

Airteagal 3 Tiocfaidh an Cinneadh seo i bhfeidhm ar dháta a ghlactha. Beidh feidhm aige ón 1 Meán Fómhair 2022.

Arna dhéanamh sa Bhruiséil, an 13 Meán Fómhair 2022. Thar ceann an Choiste Pholaitiúil agus Slándála D. PRONK An Cathaoirleach

(1) IO L 252, 28.7.2004, lch. 10.

(2) Cinneadh (CBES) 2020/1010 ón gCoiste Polaitiúil agus Slándála an 2 Iúil 2020 maidir le Ceannasaí Oibríochta an Aontais Eorpaigh a cheapadh ar oibríocht mhíleata an Aontais Eorpaigh sa Bhoisnia agus sa Heirseagaivéin agus lena n-aisghairtear Cinneadh (CBES) 2019/264 (BiH/29/2020) (IO L 224, 13.7.2020, lch. 7).